คลังถกธปท.ช่วยแบงก์ป่วย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

เร่งหาหน่วยงานทำหน้าที่แทนกองทุนฟื้นฟูฯที่เลิกตามกม.
โพสต์ทูเดย์ — คลังเร่งถก ธปท.หาหน่วยงานทำหน้าที่แทนกองทุนเพื่อการฟื้นฟูฯ
แหล่งข่าวจากกระทรวงการคลัง เปิดเผยว่า สำนักงานเศรษฐกิจการคลัง (สศค.) จะเร่งหารือกับธนาคารแห่งประเทศไทย (ธปท.) เพื่อหาแนวทางรองรับการทำหน้าที่ดูแลสถาบันการเงินแทนกองทุนเพื่อการฟื้นฟูและพัฒนาระบบสถาบันการเงินที่จะต้องปิดตัวลงเมื่อครบ 4 ปี หลังกฎหมายพระราชบัญญัติคุ้มครองเงินฝากมีผลบังคับใช้ โดยปัจจุบันมีผลบังคับใช้มาแล้วราว 2 ปี ดังนั้นจึงต้องเร่งหาแนวทางให้มีหน่วยงานขึ้นมาดูแลตรงนี้
“เดิมตอนเสนอร่างกฎหมายคุ้มครองเงินฝากมีแนวคิดจะให้สถาบันคุ้มครองเงินฝากดูแลแทนเมื่อกองทุนเพื่อการฟื้นฟูฯ ต้องปิดลงประมาณปี 2556 หรือหลังกฎหมายคุ้มครองเงินฝากบังคับใช้แล้ว 4 ปี แต่ตอนนั้นในขั้นสภานิติบัญญัติเห็นควรให้ตัดออก เพราะมองว่าไม่ใช่หน้าที่ของสถาบันคุ้มครองเงินฝาก” แหล่งข่าวเปิดเผย 
แหล่งข่าวเปิดเผยอีกว่า ตอนนี้มีข้อเสนอหลายแนวทางด้วยกัน อาทิ แก้ไขกฎหมายให้กองทุนเพื่อการฟื้นฟูฯ ดำเนินการต่อไป ภายใต้การกำกับดูแลของ ธปท. โดยแก้ไข พ.ร.บ.ธุรกิจสถาบันการเงิน หรืออาจจะแก้ไขกฎหมายให้กระทรวงการคลังเป็นผู้ดูแล เนื่องจากเวลาเกิดปัญหากับระบบสถาบันการเงินขึ้นมา รมว.คลัง ก็ต้องรับผิดชอบอยู่แล้ว เป็นต้น
นายสิงหะ นิกรพันธุ์ ผู้อำนวยการสถาบันคุ้มครองเงินฝาก กล่าวว่า ตามกฎหมายคุ้มครองเงินฝากนั้น กำหนดให้สถาบันดูแลเฉพาะผู้ฝากเงินเท่านั้น ส่วนการฟื้นฟูสถาบันการเงินที่อ่อนแอเป็นหน้าที่ของทาง ธปท. โดยการที่จะต้องมีหน่วยงานขึ้นมาทำหน้าที่ดูแลแทนกองทุนเพื่อการฟื้นฟูฯ นั้น คงเป็นเรื่องที่ต้องหารือกันต่อไป
“ถ้าสถาบันการเงินมีปัญหา เป็นหน้าที่ของ ธปท.ที่จะเข้าไปดูว่าจะเข้าไปฟื้นฟู จะเพิ่มทุนแค่ไหนอย่างไร แต่หากสถาบันการเงินล้มหรือปิดตัว นั่นจึงจะเป็นหน้าที่ของสถาบันคุ้มครองเงินฝาก ซึ่งจะต้องทำหน้าที่ดูแลผู้ฝากเงิน” นายสิงหะ กล่าว